b'\n_START_ARTICLE_\nJoan de Matera\n_START_SECTION_\nBiografia\n_START_PARAGRAPH_\nGiovanni Scalcione va n\xc3\xa9ixer a Matera cap al 1070 en el si d\'una fam\xc3\xadlia noble rica, molt cristiana. L\'exemple dels nombrosos eremites que vivien a muntanyes del sud, dels monjos basilians i la pres\xc3\xa8ncia d\'Urb\xc3\xa0 II a Matera, en 1093, van desvetllar en el jove el desig d\'apartar-se del m\xc3\xb3n i fer vida erem\xc3\xadtica: va deixar casa seva; segons la tradici\xc3\xb3, va bescanviar les seves robes amb les d\'un mendicant, i marx\xc3\xa0 a T\xc3\xa0rent, on treball\xc3\xa0 pasturant els ramats dels monjos basilians d\'Isola di San Pietro. Cercant D\xc3\xa9u i va voltar per terres de Cal\xc3\xa0bria, Sic\xc3\xadlia, Pulla i visqu\xc3\xa9 un temps a Ginosa, prop de T\xc3\xa0rent. Vivia en ermites o coves, sol i amb la m\xc3\xa0xima austeritat. A Ginosa comen\xc3\xa7\xc3\xa0 a predicar i va promoure la restauraci\xc3\xb3 de l\'esgl\xc3\xa9sia, que es convert\xc3\xad en el nucli d\'un convent. Acusat falsament, fou empresonat i m\xc3\xa9s tard alliberat, marxant llavors a Monte Laceno, a les muntanyes d\'Irpinia, i al Monte Cognato (Basilicata), on trob\xc3\xa0 sant Guillem de Vercelli, per\xc3\xb2 aviat torn\xc3\xa0 a marxar-ne. _NEWLINE_A Bari fou acusat d\'heretge, per l\'austeritat que predicava, i fou salvat pel pr\xc3\xadncep normand Grimoaldo Alfaranita, que l\'alliber\xc3\xa0 i el deix\xc3\xa0 anar on volgu\xc3\xa9s. Va tornar a Ginosa i, el 1129, va arribar a San Michele Arcangelo, al Monte Sant\'Angelo de Gargano (prov\xc3\xadncia de Foggia). En 1130, a l\'antic monestir de San Gregorio di Pulsano, que va reconstruir, va fundar una congregaci\xc3\xb3 mon\xc3\xa0stica a la qual don\xc3\xa0 la Regla de Sant Benet, seguida amb el m\xc3\xa0xim rigor; en poc temps, la comunitat ja tenia cinquanta monjos. En va \xc3\xa9sser l\'abat durant deu anys._NEWLINE_Va morir a Foggia (Pulla), on havia anat per difondre la congregaci\xc3\xb3, el 20 de juny de 1139.\n_START_SECTION_\nVeneraci\xc3\xb3\n_START_PARAGRAPH_\nFou canonitzat pel papa Alexandre III el 1177. La seva casa natal, als Sassi di Matera, es transform\xc3\xa0 en esgl\xc3\xa9sia rupestre, i fou anomenada Purgatori Vell. La seva despulla (els Sacra Ossa, o "sants ossos") es venera a la Catedral de Matera des de 1939, en una urna d\'argent. Primer va \xc3\xa9sser enterrat al monestir de Pulsano, i el 1830 es va traslladar a una esgl\xc3\xa9sia de Matera.'